LEO ตัดขาย “ลีโอ ซอร์สซิ่งฯ” 40% โยกเงินตั้งบ.ลูก “สิงคโปร์” ลุยขนส่ง-เช่าตู้คอนเทนเนอร์
LEO เจียดขายหุ้น “ลีโอ ซอร์สซิ่งฯ” 20,000 หุ้น สัดส่วน 40% มูลค่า 2 ล้านบาท ให้กับ “อภิศศิโฮลดิ้ง” พร้อมเข้าลงทุนตั้งบริษัทย่อยในประเทศสิงคโปร์ รุกขนส่งสินค้าระหว่างประเทศ-เช่าตู้คอนเทนเนอร์ 
LEO เจียดขายหุ้น “ลีโอ ซอร์สซิ่งฯ” 20,000 หุ้น สัดส่วน 40% มูลค่า 2 ล้านบาท ให้กับ “อภิศศิโฮลดิ้ง” พร้อมเข้าลงทุนตั้งบริษัทย่อยในประเทศสิงคโปร์ รุกขนส่งสินค้าระหว่างประเทศ-เช่าตู้คอนเทนเนอร์
24 เม.ย. 2566

บริษัท ลีโอ โกลบอล โลจิสติกส์ จำกัด (มหาชน) หรือ LEO ชี้แจงผ่านตลาดหลักทรัพย์ฯ ว่าที่ประชุมคณะผู้บริหารของบริษัทครั้งที่ 5/2023 เมื่อวันที่ 24 เมษายน 2566 มีมติอนุมัติให้ขายหุ้นสามัญของ บริษัท ลีโอ ซอร์สซิ่ง แอนด์ ซัพพลายเชน จำกัด ซึ่งเป็นบริษัทย่อยที่บริษัทฯ ถือหุ้นทั้งหมดร้อยละ 99.994 มีทุนจดทะเบียน 5 ล้านบาท แบ่งเป็นหุ้นสามัญ 50,000 หุ้น มูลค่าหุ้นละ 100 บาท เพื่อประกอบธุรกิจเป็นตัวแทนในการจัดหาสินค้าจากประเทศไทยส่งออกไปประเทศจีนให้กับบริษัท China Post และบริษัท Yunnan engjun ร้อยละ 40 ให้กับ บริษัท อภิศศิโฮลดิ้ง จำกัด (“อภิศศิ”) มีจำนวนหุ้นที่ขาย 20,000 หุ้น คิดเป็น 40% ของทุนจดทะเบียน โดยราคาซื้อขายอยู่ที่หุ้นละ 100 บาท คิดเป็นเงิน 2 ล้านบาท คาดว่าจะทำรายการเดือนมิถุนายน 2566 นี้
นอกจากนี้ยังอนุมัติให้เข้าลงทุน และจัดตั้งบริษัทย่อยแห่งใหม่ในประเทศสิงคโปร์ Leo Global Logistics Singapore เพื่อประกอบธุรกิจเกี่ยวกับการขนส่งสินค้าระหว่างประเทศ และการให้เช่าตู้คอนเทนเนอร์ มีทุนจดทะเบียน SGD 200,000 ประกอบด้วยหุ้นสามัญจำนวน 200,000 หุ้น มูลค่าหุ้นที่ตราไว้หุ้นละ SGD 1.-
ทั้งนี้ LEO ถือหุ้นสัดส่วน 85% มีจำนวน 170,000 หุ้น และ Mr.Huang Zhiliang ถือหุ้นสัดส่วน 15% มีจำนวน 30,000 หุ้น คาดทำรายการและเริ่มมีรายได้เชิงพาณิชย์ประมาณเดือนมิถุนายน 2566